VENDIM
Nr. 729, datë 8.12.2017

PËR DISA NDRYSHIME DHE SHTESA NË VENDIMIN NR. 244, DATË 30.3.2016, TË KËSHILLIT TË MINISTRAVE, 
“PËR MIRATIMIN E KUSHTEVE PËR VENDOSJEN E DETYRIMIT TË SHËRBIMIT PUBLIK, QË DO TË ZBATOHEN NDAJ TË LICENCUARVE NË SEKTORIN E ENERGJISË ELEKTRIKE, TË CILËT USHTROJNË AKTIVITETIN E PRODHIMIT, TRANSMETIMIT, SHPËRNDARJES
 DHE FURNIZIMIT ME ENERGJI ELEKTRIKE”, TË NDRYSHUAR

Në mbështetje të nenit 100 të Kushtetutës dhe të nenit 47 të ligjit nr. 43/2015, “Për sektorin e energjisë elektrike”, me propozimin e ministrit të Infrastrukturës dhe Energjisë, Këshilli i Ministrave 

VENDOSI:

Në tekstin që i bashkëlidhet vendimit nr. 244, datë 30.3.2016, të Këshillit të Ministrave, të bëhen këto ndryshime dhe shtesa:
1. Shkronja “c”, e pikës 1, të nenit 2, ndryshohet si më poshtë vijon:
“c) tarifat dhe çmimet për klientët që përfitojnë nga detyrimi i shërbimit publik;”.
2. Pas pikës 5, të nenit 4, shtohet pika 5/1, si më poshtë vijon:
“5/1. Në çdo rast të vendosjes së detyrimit publik ndaj shoqërisë së prodhimit, aksionet e së cilës kontrollohen plotësisht ose pjesërisht nga shteti, Asambleja e Përgjithshme e kësaj shoqërie, pasi merr mendimin e ministrit të Financave dhe Ekonomisë, vlerëson rast pas rasti mbi mënyrën e përdorimit të të ardhurave shtesë mbi ato të parashikuara në programin ekonomik, nëse do të shërbejnë si fond rezervë për balancimin e të ardhurave dhe shpenzimeve të shoqërisë së prodhimit për periudhat e ardhshme, me qëllimin e minimizimit të riskut hidrologjik.”.
3. Në nenin 5 bëhen këto ndryshime e shtesa:
a) Pikat 2 dhe 3 ndryshohen me këtë përmbajtje:
“2. Furnizuesit të Shërbimit Universal, për të përmbushur kërkesat e klientëve që përfitojnë nga Shërbimi Universal i Furnizimit, në përputhje me parashikimet e pikës 1, të nenit 109, të ligjit nr. 43/2015, “Për sektorin e energjisë elektrike”, dhe vendimit nr. 449, datë 15.6.2016, të Këshillit të Ministrave, “Për miratimin e kushteve dhe procedurave për përcaktimin e furnizuesit të mundësisë së fundit të energjisë elektrike”, i vendoset detyrimi i shërbimit publik për të blerë sasinë e nevojshme të energjisë elektrike të prodhuar nga shoqëria e prodhimit të energjisë elektrike, aksionet e së cilës kontrollohen nga shteti.
Sasia e energjisë elektrike, për qëllime të furnizimit të Furnizuesit të Shërbimit Universal, miratohet nga Asambleja e Përgjithshme e shoqërisë së prodhimit të ngarkuar me detyrimin e shërbimit publik, duke u bazuar në nivelin historik mesatar vjetor të dhjetë viteve të fundit, sipas informacionit të dhënë nga ERE dhe regjimit racional të shfrytëzimit të kapaciteteve gjeneruese. 
Për qëllime të përcaktimit të çmimit të shitjes së energjisë elektrike të prodhuar nga shoqëria e prodhimit të energjisë elektrike të ngarkuar me detyrimin e shërbimit publik, Asambleja e Përgjithshme e kësaj shoqërie do të marrë në konsideratë kostot e arsyeshme të parashikuara në programin ekonomik të miratuar për shoqërinë e prodhimit të ngarkuar me detyrimin e shërbimit publik, si dhe impaktin në tarifat e klientëve që përfitojnë nga Furnizuesi Universal.
 Sasia e energjisë elektrike dhe çmimi i miratuar pasqyrohen nga palët në kontratën “tip” të miratuar nga ERE, sipas përcaktimeve të shkronjës “h”, të nenit 20, të ligjit nr. 43/2015, “Për sektorin e energjisë elektrike”.
“3. Në rastet kur Furnizuesi i Shërbimit Universal nuk mund të sigurojë sasinë e nevojshme nga shoqëria e prodhimit të energjisë elektrike, në përputhje me parashikimet e kontratës së rregulluar ndërmjet palëve, sipas përcaktimeve të vendosura në pikën 2 të këtij neni, Furnizuesi i Shërbimit Universal ka detyrimin që të sigurojë sasinë e nevojshme të energjisë në tregun e parregulluar. Furnizuesi i Shërbimit Universal kompensohet nga shoqëria e prodhimit të energjisë elektrike, për sasinë e pasiguruar nga shoqëria e prodhimit të energjisë elektrike sipas vlerës së përcaktuar në kontratë.”.
b) Pas pikës 4, të nenit 5, shtohen pikat 4/1 dhe 4/2 me përmbajtjen, si më poshtë vijon:
“4/1. Shoqëria e prodhimit të energjisë elektrike, aksionet e së cilës kontrollohen plotësisht ose pjesërisht nga shteti, sasinë e mbetur të energjisë elektrike pas plotësimit të nevojave në përputhje me pikat 2, 3 dhe 4 të këtij neni, e tregton sipas parimeve të një tregu të lirë dhe konkurrues, në përputhje me kushtet dhe procedurat e përcaktuara, bazuar në rregulloren për tregtimin e energjisë elektrike, që miratohet me vendim të Asamblesë së Përgjithshme.
 4/2. Bazuar në shkronjën “ë”, të pikës 1, të nenit 47, të ligjit nr. 43/2015, “Për sektorin e energjisë elektrike”, dhe vendimit nr. 449, datë 15.6.2016, të Këshillit të Ministrave, “Për miratimin e kushteve dhe procedurave për përcaktimin e furnizuesit të mundësisë së fundit të energjisë elektrike”, për qëllime të interesit publik, Furnizuesi i Shërbimit Universal, në kuadër të shërbimit publik, siguron pa ndërprerje furnizimin e klientëve, si më poshtë:
- Subjektet shtetërore që sigurojnë shërbimin e shëndetit publik (spitalet dhe qendrat e urgjencës);
- Shoqëri që sigurojnë furnizimin me ujë të pijshëm të konsumatorëve; 
- Institucione shtetërore të ekzekutimit të vendimeve penale dhe institucione shtetërore, të cilat mbulojnë sigurinë kombëtare dhe rendin publik.”.
c) Pika 5, e nenit 5, riformulohet si më poshtë vijon:
“5. Me bërjen funksionale të Bursës Shqiptare të Energjisë, Këshilli i Ministrave përcakton kushtet e reja për furnizimin e klientëve të energjisë elektrike, të cilët përfitojnë nga Furnizuesi i Shërbimit Universal, në kuadër të detyrimit të shërbimit publik.”.
Pika 3, e nenit 6, ndryshohet si më poshtë vijon:
“3. Pasqyrimi i kostos bëhet duke përfshirë koston e blerjes së energjisë elektrike nga shoqëria shtetërore e prodhimit, që përmban edhe kostot financiare të TEC Vlora sh.a., koston përkatëse për blerjen e energjisë elektrike të prodhuar nga burime të rinovueshme, sipas parashikimeve të legjislacionit në fuqi për burimet e rinovueshme dhe të blerjes së energjisë në tregun e parregulluar, koston për tarifat e transmetimit, shpërndarjes dhe të furnizimit të energjisë elektrike.”.
5. Ngarkohet Ministria e Infrastrukturës dhe Energjisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

